बाग्लुङ गलकोटका ७३ वर्षीय टेकबहादुर पुन भदौको पहिलो साता बेलायत जान ब्रिटिस दूतावासमा भिसा पेश गर्न आएका थिए । बेलायत जान खुट्टा उचालेर बसेका क्युजि २११५११३८ नम्बरका अवकाश प्राप्त यी गोरखा इन्जिनियर पुनमा कुनै उत्साह थिएन । जीवनका सबै उर्वर समय दिएको मुलक जानलाई पनि ऋण काढेर जानु पर्ने भएकोमा उनी दिक्क र निराश थिए । छोराको सहयोगमा कागजपत्र बोकेर गेसोका कार्यालयमा आएका पुनले पश्चातापको शैलीमा भने, ‘मर्ने बेलामा ऋण काढेर बेलायत जानु पर्दा दुःख लागेको छ । जवानीमा बेलायतको सेवा गरियो, अहिले यत्रो पैसा तिरेर जानुपर्छ, खै हामी कस्तो सेवक ?’ उनले भिसा शुल्क बापत लाग्ने १ लाख १९ हजार ९ सय ५० ऋण खोजेर जुटाएका रहेछन् । बेलायतमा पाउने भत्ताबाट गाँस कटाएर यो ऋण तिर्ने योजना छ उनको । तर, यस्तो बुढेसकालमा ऋण काढेर बेलायत जानुपर्दा उनको मन नराम्ररी कुँडिएको छ ।
